Vaasan hovioikeus on lieventänyt törkeästä lapsen seksuaalisesta hyväksikäytöstä tuomitun miehen tuomiota.

Vaasan hovioikeus on lieventänyt törkeästä lapsen seksuaalisesta hyväksikäytöstä tuomitun miehen saamaa vankeustuomiota ehdolliseksi vankeudeksi.

Asian arkaluontoisuuden vuoksi hovioikeus käsitteli sen suljetuin ovin ilman yleisöä. Torstaina annettu tuomio myös määrättiin salassa pidettäväksi 60 vuoden ajaksi.

Keski-Suomen käräjäoikeus tuomitsi vuonna 1963 syntyneen miehen 22.1.2016 antamallaan tuomiolla neljäksi vuodeksi vankeuteen. Rikosnimikkeeksi se kirjasi törkeän lapsen seksuaalisen hyväksikäytön.

Rikokset tapahtuivat vuosina 1994–2000. Tekojen tapahtuma-aikaan uhri oli 7–14-vuotias tyttö. Teot tapahtuivat eri paikkakunnilla Keski-Suomessa.

Oikeuden mukaan mies on ollut tytön kanssa sukupuoliyhteydessä ja harjoittanut muita seksuaalisia tekoja, muun muassa kosketellut tätä.

Vuoden 1994 helmikuun ja vuoden 1996 elokuun välisenä aikana mies kosketteli tyttöä alapäästä samalla, kun hän pesi häntä kylvyssä. Oikeuden mukaan mies haki teollaan seksuaalista tyydytystä ja kiihotusta.

Vuoden 1996 syyskuun ja vuoden 1997 joulukuun välisenä aikana mies kosketteli muun muassa suullaan useita kertoja tytön sukupuolielimiä. Mies myös tyydytti itseään tytön nähden.

Oikeuden mukaan miehen rikos oli törkeä. Oikeuden mukaan mies aiheutti tytölle erityistä vahinkoa, koska tyttö tunsi miestä kohtaan erityistä luottamusta, minkä lisäksi tyttö oli miestä kohtaan riippuvassa asemassa.

Mies kiisti syyllistyneensä rikokseen niin käräjä- kuin hovioikeudessakin.

Hovioikeus katsoi jääneen näyttämättä, että syytetty olisi kosketellut nuorta naista vuonna 1999.

Se päätti tuomita miehen vuosina 1994–1998 tapahtuneiden tekojen osalta lapseen kohdistuneesta haureudesta ja vuosina 1999-2000 tapahtuneiden tekojen osalta törkeästä lapsen seksuaalisesta hyväksikäytöstä.

Oikeus lievensi miehen saamaa tuomiota yhden vuoden ja kymmenen kuukauden ehdolliseksi vankeusrangaistukseksi. Lisäksi mies tuomittiin 90 tunnin yhdyskuntapalveluun.

Perusteinaan rangaistukselle hovioikeus totesi, että ilman viimeisintä tekoa syyte lapseen kohdistuneesta haureudesta ollut vanhentunut. Hovioikeuden mukaan yleinen lainkuuliaisuus ei rikoksesta kulunut aika ja lievemmän kohtelun periaate huomioon ottaen edellytä, että tuomio annettaisi ehdottomana. Pelkkä ehdollinen rangaistus ei hovioikeuden mukaan riittänyt, joten se tuomitsi myös yhdyskuntapalvelua.

Ilta-Sanomat jättää tuomitun miehen nimen julkaisematta, koska se saattaisi merkitä myös uhrin nimen paljastumista.